רונן צור

רונן צור (נולד ב-27 ביולי 1969) הוא יועץ תקשורת, יו"ר תנועת דגל ישראל, שכיהן כחבר הכנסת מטעם מפלגת העבודה הישראלית בשלהי הכנסת ה-16. לשעבר יו"ר מטה המשפחות להחזרת החטופים והנעדרים. צור נולד וגדל בשכונת מורשה ברמת השרון. בתיה, אמו, ילידת קזבלנקה שבמרוקו (ממשפחת עזרן מקזבלנקה) ושלמה, אביו, יליד פולין, עבד כיו"ר הוועד של כרמל מזרחי. שירת בבה"ד 20 בצריפין כמכשירן אופטי בין 1987-1990. החל את פעילותו הפוליטית במפלגת העבודה בשנת 1990, ומאז כיהן כרכז סיעת העבודה בכנסת בתקופת כהונתו של יצחק רבין כראש הממשלה. צור כיהן גם כמנכ"ל התנועה לקליטת החייל המשוחרר ושימש יועץ לחבר הכנסת ומזכ"ל מפלגת העבודה לשעבר רענן כהן, יו"ר המשמרת הצעירה של מפלגת העבודה, ויועץ לשר הביטחון, בנימין בן אליעזר ולשרת הקליטה יולי תמיר.. בשנת 2004 החל לעבוד במשרד הפרסום של מוטי מורל, ובשנת 2007 הפך לשותף במשרד. ב-2016 מכר צור את חלקו למורל, בעקבות סכסוך בין השניים. לאחר מכן פתח עסק בתחום יחסי ציבור בשם "רונן צור תקשורת" ברמת גן. בבחירות לכנסת השש עשרה שובץ ברשימת מפלגת העבודה וכיהן כחבר הכנסת כשלושה חודשים בסוף הקדנציה (בעקבות התפטרותו של חבר הכנסת סאלח טריף). צור מוכר בשיטות עבודה לוחמניות המאפיינות לרוב את הקמפיינים בניהולו. כך גם יחסיו עם אנשי תקשורת המלווים לא מעט באיומי תביעה וכיפופי ידיים. בראיון לליידי גלובס הסביר צור כיצד הוא מתמודד עם "עיתונאי תאב כח" ואמר "יש שיטה מצוינת, והיא להגיע אל העיתונאי דרך בן/בת הזוג שלו".. צור דברר את שר הפנים אלי ישי במשבר השרפה בכרמל, ואת הרופאים במשבר הרופאים המתמחים, ובין לקוחותיו החברה לישראל, דלק אנרגיה, קרן אדמונד דה רוטשילד, איגוד החברות הציבוריות, איגוד חברות התרופות, פורום תאגידי המים, בומברדייה, אורקל ישראל, וריפון, חברות נדל"ן, ארגון המורים ובועז הרפז. הוא דברר את נשיא המדינה משה קצב נגד המתלוננות נגדו בגין עבירות מין והתפטר לאחר שקצב הפר את הסיכומים עם יועציו במסיבת העיתונאים שנמשכה שעות. יחד עם משה קלוגהפט הקים משרד לייעוץ תקשורתי ואסטרטגי "EDK תקשורת" (ראשי תיבות של "אין דבר כזה"). במרץ 2012 החל לייצג את הפסיכיאטר אילן רבינוביץ' אשר עלה לכותרות ב"פרשיית הכדורים" בתוכנית "האח הגדול", במסגרתה מתמודדי התוכנית התלוננו בתקשורת כי רבינוביץ' "שידל אותם להשתמש בכדורים פסיכיאטריים" במהלך התוכנית ובסופו של דבר נאלץ יחד עם חברת ההפקה לשלם פיצוי לשלושה מתמודדים, ובאפריל 2012 מונה לייצג גם את מנכ"ל האתר "בחדרי חרדים" בפרשה שנקשרה בשם האתר. בבחירות לראשות ההסתדרות שנערכו במאי 2012 הוא ניהל את קמפיין הבחירות של עופר עיני, יו"ר ההסתדרות החדשה. במהלך 2012 ייצג את ארגון האחיות בישראל במאבק לשיפור תנאיהן, ניהל את משבר פלאפון, מכללות להוראת החינוך ואיגוד חברי הבורסה. ב-2013 ייצג צור גורם אנונימי בשם "קבוצת משקיעים מודאגים" והפיץ לבתי ההשקעות לוח שנה עם תמונות המאשימות את יו"ר רשות ניירות ערך, פרופ' שמואל האוזר, במצבה הקשה של הבורסה לניירות ערך בתל אביב, למשל עם הכיתוב "כולם אשמים חוץ ממנו" על תמונתו. כן הופץ סרטון תחת השם "האקסיות של האוזר". קמפיין ההכפשה גרר גינוי מקיר לקיר כנגד שיטותיו של צור, מצד חברי ועדת הכספים של הכנסת. באוקטובר 2013 לקח משרדו של צור חלק בהנחת חומרי תעמולה על מצבותיהם של חללי צה"ל בהר הרצל שבירושלים ובניהול עמוד פייסבוק בשם "סליחה ששכחנו", כמחאה נגד שחרור מחבלים עם דם על הידיים. צור טען מצדו כי משרדו רק סיפק שירותי הפצה עבור העומדים מאחורי הקמפיין. ב-2014 ייצג את מזכ"לית ישראל ביתנו וסגנית שר הפנים פאינה קירשנבאום, שהורשעה מאוחר יותר בקבלת שוחד, תוך קבלת תשלומים מעמותת איילים. ב-2018 ייצג צור, באמצעות חברת בת בהנהלת עופר רוזנבאום, את מלכה לייפר במאבקה נגד הסגרתה לאוסטרליה, שם ביקשו הרשויות להעמידה לדין בחשד שביצעה עבירות מין בתלמידותיה הקטינות, כאשר שימשה מנהלת בית ספר בקהילה חרדית – מאבק שנכשל בסופו של דבר. צור הוא גם יועץ התקשורת של ארנון מילצ'ן ומדברר אותו בכלי התקשורת בחקירת "תיק 1000". לקראת הבחירות לכנסת העשרים ואחת באפריל 2019, מונה צור ליועץ האסטרטגי של הקמפיין של רשימת כחול לבן אך לאחר הקמפיין התגלעו מחלוקות בינו לבין יאיר לפיד וצור סיים את תפקידו זה. באוגוסט 2019 ייעץ פעם נוספת, הפעם באופן אישי למועמד לראשות הממשלה מטעם כחול לבן, בני גנץ במסגרת הריצה הנוספת של המפלגה בבחירות לכנסת העשרים ושתיים. באפריל 2020, רשתות האופנה והמסחר הגדולות שכרו את צור למאבק, שבסופו השיגו מהממשלה הטבות בשווי של 6 מיליארד ש"ח במשבר הקורונה. בספטמבר 2020 נשכר משרדו על ידי עיריית בני ברק ליצור קמפיין בעד קביעת תוואי הרכבת הקלה בעיר. במסגרת הקמפיין פורסם סרטון בו מוצג עובד רכבת ישראל המונע מחרדים להיכנס לרכבת. הסרטון עורר זעם רב ברשתות החברתיות, אך בהמשך התברר כי האירוע בוים כחלק מהקמפיין. החל מדצמבר 2020 צור דיברר את חברת "שירביט" לאחר שהאקרים פרצו למאגר הנתונים שלה. בשנת 2021 הוקם אתר "צ'אנל" בבעלותו של רונן צור. האתר הוגדר כאתר תחקירים אקטיביסטי, אך בפועל לא פורסמו בו תחקירים. עיתונאים רבים, בהם חיים לוינסון, שרון שפורר ודוד ורטהיים טענו שהאתר הוא תעלול למטרות יח"צניות. בסופו של דבר האתר ירד מהרשת. לאחר הבחירות לכנסת העשרים וארבע מונה למנהל המשא ומתן הקואליציוני מטעם מפלגת העבודה. במחצית השנייה של 2021 ייעץ לחסידות גור במאבקה נגד הפורשים ממנה, במסגרת הפיצול בחסידות. צור ניהל מסע הכפשה נגד הרב שאול אלתר וחסידי גור שפרשו. ביולי 2022 האשימה העיתונאית העצמאית שרון שפורר את צור באחריות לקמפיין הכפשה שהופץ נגדה ברשת. בשנת 2023, כחלק מהמחאה נגד הרפורמה המשפטית, הקים צור את "תנועת דגל ישראל" והוא עומד בראשה. התנועה יצאה בקריאה לאיחוד המחנה הציוני-ליברלי לרשימה משותפת לקראת בחירות כלליות. עם הקמת התנועה, יצא צור לסבב הרצאות תחת הכותרת "לחסל את הטרור הביביסטי" וקרא לסגור את ערוץ "עכשיו 14". קודם לכן, צור נשכר על ידי "עכשיו 14" וייעץ להם כיצד להתמודד נגד העסקים הנמנעים מלפרסם בערוץ. כמו כן, צור הציע ל"עכשיו 14" לקנות את אתר התחקירים "צ'אנל" שהוקם על ידו, ואף הציע להמשיך לעבוד עמם בתפעול אתר התחקירים. בתחקיר של ערוץ "כאן 11" נטען כי במקביל למאבקו כנגד "עכשיו 14" ביקש צור להתקבל לפאנל "הפטריוטים" של הערוץ ונדחה. לדברי צור הוא סירב לעשרות בקשות להופיע ב"עכשיו 14" (למעט פעם אחת). בשלהי 2023, לאחר החטיפה לעזה בפתיחת מלחמת חרבות ברזל, היה ממקימי מטה המשפחות להחזרת החטופים והנעדרים, בו כהן כמנהל בהתנדבות. במהלך אחת הפגישות עם משפחות חטופים, נטש צור את שיחת הזום, לאחר שאם אחד החטופים הטיחה ביקורת לעברו. ב-20 בנובמבר 2023 מתח רמי איגרא, לשעבר ראש חטיבת שבויים ונעדרים במוסד, ביקורת על נזק שעשה צור במשא ומתן בעניין שחרור החטופים ובהעלאת המחיר שדרש חמאס. ב-18 בפברואר 2024 הודיע על פרישתו מהתפקיד, לאחר מכתב שכתבו עשרות ממשפחות החטופים שטענו שדרך מאבקו מזיקה לפעולה להחזרת החטופים. חברת הכנסת גלית דיסטל-אטבריאן תבעה את צור על הפרת פרטיות, ובינואר 2022 נפסק שעליו לשלם לה פיצויים בסך 3,000 ש"ח, הוצאות משפט בסך 2,000 ש"ח והחזר אגרת בית המשפט ששולמה. הליך נוסף בין השניים, של תביעות הדדיות על לשון הרע הסתיים בסגירת ההליך. באוגוסט 2023 פרסם אבישי גרינצייג כי צור, שניהל מאבק לסגירת עכשיו 14, עבד קודם לכן כיועץ אסטרטגי לערוץ. צור בתגובה הגיש תביעת דיבה, שהסתיימה בפשרה לפיה גרינצייג יפרסם הבהרה לפיה הוא חוזר בו מהביטוי 'שקר כדרך חיים' אודות צור. באוגוסט 2024 בית המשפט אפשר לצור לבטל תובענה ייצוגית שפתח נגד ערוץ 14 אך חייב אותו ב-20 אלף שקלים הוצאות משפט. צור הוא גרוש מאז היה בן 30 ואב לבת. ב-2021 צייץ כי חי בזוגיות עם אשת קבע. בעבר התגורר בגבעת שמואל, כיום מתגורר ברמת השרון, סמוך לשכונת מורשה שבה גדל. אחיו הוא העיתונאי ניסן צור. רונן צור, באתר הכנסת רונן צור, ברשת החברתית אקס (טוויטר) רונן צור, באתר כנסת פתוחה נעמה לנסקי, שואה טובה: איך הפיקו היחצ"נים מוטי מורל ורונן צור את ספין השואה הגדול, באתר TheMarker‏, 9 באוגוסט 2007 שי ניב, ‏יועץ הסתרים של המתמחים: רונן צור, שייעץ לתשובה ועופר, באתר גלובס, 5 בספטמבר 2011 אלי סניור, התוכנית: לחלץ נאשמת בעבירות מין דרך השחרת השרה שקד, באתר ynet, 28 בנובמבר 2018 רביב גולן, מרב בטיטו, בית הקלפים, גרסת המציאות, באתר "ידיעות אחרונות", 3 ביוני 2020 דוד ורטהיים‏, אומרים שאתה איש מסוכן. "אפשר להגיד עליי שאני כוחני ושם יד בבוץ", באתר וואלה, 18 במאי 2023 גיא לרר, חידת רונן צור: היועץ שייצג טייקונים, נוכלים ועברייני מין והפך לקול מוביל במחאה - ריאיון, הצינור 7 ביוני 2023 אבישי גרינצייג, שאלת צור: חשיפת שיתוף הפעולה של ערוץ 14 עם רונן צור - שכעת קורא להחרימם, בתוכנית עצם העניין, ערוץ כאן 11, 6 באוגוסט 2023 גבי בר חיים, "אומרים שרונן צור משלש את המחיר בעד שחרור החטופים, שכחו שמי שהעלה את המחיר הוא מי שאיפשר את החטיפה", באתר ynet, 1 במרץ 2024 ציטוטים בנושא רונן צור בוויקיציטוט ציוץ של רונן צור ברשת החברתית אקס (טוויטר) ציוץ של רונן צור ברשת החברתית אקס (טוויטר) אמיר טיטונוביץ, ‏קרב הענקים - הסוף? מוטי מורל זכה בבוררות מול שותפו לשעבר, באתר גלובס, 8 בינואר 2016 אלה לוי-וינריב, ‏תפנית חדה בעלילת קרבות מורל-צור: יחזרו לשת"פ ולהעברת לקוחות, באתר גלובס, 31 במרץ 2016 חגית ברונסקי, ‏מוטי מורל בראיון משותף עם רונן צור ל"ליידי גלובס": "אני ממליץ לכל טייקון לקחת עוזר שילחש על אוזנו 'זכור את המוות' כדי שהכוח לא יעלה לו לראש", באתר גלובס, 10 באפריל 2009 חגית ברונסקי, ‏024היועץ האסטרטגי, באתר גלובס, 17 בינואר 2012 נועם דביר, מי עומד מאחורי הקמפיין שביזה את חללי צה"ל?, באתר ynet, 30 באוקטובר 2013 קלמן ליבסקינד, קצב בריאיון למעריב: "כבר רוצים לראות אותי תלוי", באתר nrg‏, 21 במרץ 2009 הילו גלזר, הכירו את משה קלוגהפט, האיש מאחורי הפנים המחייכות של נפתלי בנט, באתר הארץ, 14 בפברואר 2015 פרשת הכדורים הפסיכיאטריים: "האח הגדול" יפצה את נפגעי התוכנית בכ-2 מיליון שקל, באתר כלכליסט, 7 בפברואר 2013 אסא ששון, קמפיין אגרסיבי מאשים את רשות ני"ע במצבה הקשה של הבורסה, באתר TheMarker‏, 20 באוקטובר 2013 צבי זרחיה, הח"כים נגד רונן צור; מיקי רוזנטל: "לא להשתמש בשירותיו", באתר TheMarker‏, 28 באוקטובר 2013 [נועם דביר, מי עומד מאחורי הקמפיין שביזה את חללי צה"ל?, באתר ynet, 30 באוקטובר 2013] שלי טפיירו, פרשת ישראל ביתנו: סגנית השר לשעבר פאינה קירשנבאום הורשעה בקבלת שוחד, באתר כאן – תאגיד השידור הישראלי, 25 במרץ 2021 בית המשפט המחוזי בתל־אביב–יפו, כבוד השופט ירון לוי, מדינת ישראל נגד פאינה קירשנבאום ורמי כהן (עמ' 756), באתר העין השביעית, ‏25/03/2021 עופר רוזנבאום, על "קמפיין השחרה", השרה איילת שקד, ואחד רני רהב, באתר אייס, 29 בנובמבר 2018 אלי סניור, התוכנית: לחלץ נאשמת בעבירות מין דרך השחרת השרה שקד, באתר ynet, 28 בנובמבר 2018 אלי סניור, אחרי אינספור דחיות - ורגע לפני סגירת השמיים: מלכה לייפר הוסגרה לאוסטרליה, באתר ynet, 25 בינואר 2021 יועץ התקשורת של ארנון מילצ'ן: "המלצה מעוותת - על המשטרה להודות בטעותה", באתר גלי צה"ל יובל קרני, גנץ שכר שוב את היועץ שהסתכסך עם לפיד, באתר ynet, 28 באוגוסט 2019 . שוקי שדה, "אתה שואל על הסתובבות בלשכות שרים? אנחנו אנשים בעלי קשרים ענפים מאוד", באתר TheMarker‏, 11 ביוני 2021 ירון דורון, "הדרת" החרדים ברכבת: אירוע מבוים, באתר ישראל היום, 10 בספטמבר 2020 103FM, ‏היועץ האסטרטגי חשף: שירביט היא לא החברה הראשונה שהותקפה, באתר מעריב אונליין, 6 בדצמבר 2020 רונן צור פתח אתר תחקירים והותקף: "רקוב ומופרע", באתר אייס, 17 בנובמבר 2021 ערוץ 7, התפקיד החדש של רונן צור, באתר ערוץ 7, 25 באפריל 2021 ציוץ של אלי ביטאן ברשת החברתית אקס (טוויטר) תרשו לי להמר זה רונן צור, באתר www.facebook.com, ‏18/7/2022 https://twitter.com/YotYotam/status/1663107857401667584, Twitter עצם העניין | 06.08.23, נבדק ב-2023-08-06 אופס: היועץ הבכיר שנלחם בערוץ 14 – ייעץ לו בעבר, באתר "סרוגים", 6 באוגוסט 2023 מטה משפחות הנעדרים והחטופים: אם אין מו"מ - זו הפקרה, מצפים להבהרה, באתר ynet, 14 באוקטובר 2023 חני אדרי, ‏אם החטוף מתחה ביקורת; רונן צור נטש. צפו, באתר "סרוגים", 12 בדצמבר 2023 רמי איגרא: רונן צור וחבורתו מעלים את המחיר ומרחיקים את העסקה, באתר חרדים10, 20 בנובמבר 2023 רדיו גלי ישראל-כ-50 משפחות חטופים חתמו על הדחת רונן צור מראשות המטה, באתר רדיו גלי ישראל יועץ התקשורת רונן צור הודיע על פרישה מניהול המאבק להשבת החטופים, באתר ערוץ 7, 18 בפברואר 2024 ת"א 63554-12-20 דיסטל נ' צור, ניתן ב-25 בינואר 2022; גלית דיסטל זכתה בתביעתה נגד רונן צור: "2:0 לטובתי", באתר אייס, 25 בינואר 2022; חיים שמואלי, מי ניצח בבימ"ש? גלית דיסטל העמידה את רונן צור על מקומו, באתר בחדרי חרדים, 26 בינואר 2022 ת"א (הרצליה) 54416-12-20 צור נ' דיסטל איתמר ב"ז, תביעת חצי מיליון השקלים של רונן צור הסתיימה בלא כלום, באתר העין השביעית, 14 ביולי 2024 ערוץ 7, רונן צור חויב לשלם הוצאות משפט לערוץ 14, באתר www.inn.co.il ערוץ 14 בהישג ענק: איש התקשורת ישלם פיצויים בעשרות אלפי שקלים, באתר אייס, 19 באוגוסט 2024 יהונתן גוטליב, רונן צור: "החיים שלא מכירים לצד אשת קבע", באתר ערוץ 7, 23.08.21